Uudised
Eesti Masinatööstuse Liidu esindajad – nõukogu esimees Tõnu Lelumees ja tegevjuht Triin Ploompuu – andsid 4. juunil BLRT Grupi juhatuse esimehele Fjodor Bermanile üle EML auraha, millega alates 2016. aastast tunnustatakse inimesi, kes on silma paistnud masina- ja metallitööstuse valdkonna edendamisel.
Tõnu Lelumees ütles tunnustust Fjodor Bermanile üle andes, et Eesti Masinatööstuse Liidu auraha määratakse igal aastal ühele esiletõstmist väärivale inimesele. Tänavu jagas 85ndat juubeliaastat tähistav Eesti Masinatööstuse Liit välja aga viis aumärki.
Triin Ploompuu sõnul on Fjodor üles ehitanud Eesti ühe geniaalseima ärimudeli. „Kontsern tegutseb 8 riigis, annab tööd ligi 4000 inimesele ning enam kui tuhandele allhankijale. Ma ei tea Eestis väga palju selliseid ettevõtteid, mis investeerivad igal aastal ettevõtte arengusse ligi 50 miljonit eurot. Olen jälginud BLRT Grupi tegevust aastaid. Tööstuskontserni jalajälg Eesti ühiskonnas on tegelikult väga suur – osalemine masina- ja metallitööstuse valdkonna arendamises, mittetulundusühingutes, haridusvaldkonnas, erinevate kultuurisündmuste toetamine. Ja Eesti Masinatööstuse Liidu aumärk on meie tänuavaldus targale BLRT Grupi juhile, kes on kõike seda suutnud.“